රාජ්‍ය සේවයට වැඩකරන ජනතාවට අතිවිශාල සේවාවක් සිදුකළ එක්සත් ජනතා නිදහස් සන්ධාන රජයට සහය පළකිරීම වෙනුවෙන් ඌව පළාත් සභා මැතිවරණයේදී දැවැන්ත මැදිහත්වීමක් සිදුකිරීමට වෘත්තීය සමිති සන්ධානය කටයුතු සූදානම් කරමින් සිටියි.එක්සත් ජනතා නිදහස් සන්ධානයේ වෘත්තීය සමිති ගණනාවක් ඒකාබද්ධ වෙමින් සිදුකිරීමට යන මෙම උද්ඝෝෂණය සහ දැනුවත් කිරීමේ වැඩසටහන සඳහා මුළු මහත් රටේම රාජ්‍ය සේවකයන් නියෝජනය කරමින් ශ්‍රී ලංකා කෘෂිකර්ම පර්යේෂණ හා නිෂ්පාදන සහකාර සංගමය, සමෘද්ධි නියාමකයන්ගේ සංවිධානය, සමස්ත ලංකා ගොවිජන කේන්ද්‍ර ලිපිකරු සංගමය හා ශ්‍රී ලංකා නිදහස් උපාධිධාරි සංගමය මූලිකත්වය ගෙන තිබේ.සන්ධාන රජය යටතේ රාජ්‍ය සේවකයන් සඳහා ලබාදුන් වරප්‍රසාද හා සහන අතර හත්ලක්ෂ පනස්දහසක් පමණ වූ රාජ්‍ය සේවය ලක්ෂ 14ක් දක්වා වර්ධනය කිරීම, රාජ්‍ය සේවකයින් සඳහා රුපියල් 7900ක් පමණ වූ අවම වැටුප රුපියල් 21,171 දක්වා වැඩි කිරීම, රාජ්‍ය සේවකයින්ගේ සෞඛ්‍ය පහසුකම් සඳහා අග්‍රහාර රක්ෂණය යටතේ සිය පවුලම ආවරණය වන පරිදි වූ රක්ෂණ රැකවරණය ලබාදීම සහ දින 84ක් ව තිබූ ප්‍රසූත දින 365 දක්වා දීර්ඝ කිරීම වැනි දෑ ප්‍රධාන වේ.එමෙන්ම දිවි නැඟුම සංවර්ධන දෙපාර්තමේන්තුව ගොඩනඟමින් සමෘද්ධි හා අනුබද්ධ ග්‍රාමීය ක්ෂේත්‍රයේ සංවර්ධන වැඩසටහන් වඩාත් ශක්තිමත් කිරීම, කෘෂිකර්ම පර්යේෂණ හා නිෂ්පාදන සහකාර නිලධාරීන් වෙනුවෙන් විශේෂ සහණ සැලසීම මගින් රටේ කෘෂි ආර්ථිකය ශක්තිමත් කිරීම සහ ග්‍රාමීය ක්ෂේත්‍රයේ රාජ්‍ය කළමනාකරණය පුළුල්ව හා කාර්යක්ෂමව ගොඩනැඟීම සඳහා ග්‍රාමීය ලේකම් කාර්යාල හරහා උපාධිධාරී නිලධාරීන් පත්කිරීම වැනි ක්‍රියාමාර්ග හරහා රාජ්‍ය සේවය හා ජනතාවට එමඟින් ඇතිවන ධනාත්මක බලපෑම තීව්‍ර කිරීම වෙනුවෙන් එක්සත් ජනතා නිදහස් සන්ධානය තවදුරටත් ශක්තිමත් කිරීම හා රැකගැනීම මෙම දැනුවත් කිරීමේ වැඩසටහනේ ප්‍රධාන පරමාර්ථය වී තිබේ.